Παύλος Δερμιτζάκης

Ο **Παύλος Δερμιτζάκης** (Καβάλα, 29 Ιουνίου 1969) είναι Έλληνας παλαίμαχος ποδοσφαιριστής αγωνιζόμενος στη θέση του επιθετικού και νυν προπονητής. 

## Ποδοσφαιρική καριέρα
Ξεκίνησε την καριέρα του από την ερασιτεχνική ομάδα του Βύρωνα Καβάλας, από όπου τον απέκτησε o Α.Ο. Καβάλα το 1987, στην οποία αγωνίστηκε ως βασικό στέλεχος για 5 χρόνια (4 στη Β΄ Εθνική και ένα στην Γ΄ Εθνική), πετυχαίνοντας με τη φανέλα της συνολικά 47 γκολ.

Το 1992 αποκτήθηκε από τον Π.Α.Ο.Κ. στον οποίο αγωνίστηκε τα επόμενα 3 χρόνια, κατά την τρίτη του όμως χρονιά, με προπονητή τον Άρι Χάαν, είχε ελάχιστες συμμετοχές (4 για το πρωτάθλημα και 4 για το Κύπελλο Ελλάδας). Την περίοδο 1995–96 αγωνίστηκε σε 2 ακόμα ομάδες της Α΄ Εθνικής, τον πρώτο γύρο στον Αθηναϊκό και τον δεύτερο στον Π.Σ. Καλαμάτα, έχοντας 9 και 13 συμμετοχές αντίστοιχα.

Τα επόμενα χρόνια και μέχρι το τέλος της καριέρας του άλλαζε διαδοχικά ομάδες, κινούμενος μεταξύ Β΄ Εθνικής και Γ΄ Εθνικής, αγωνιζόμενος στους Εργοτέλη Ηρακλείου, Παναιγιάλειο, ΕΑΡ, Αναγέννηση Καρδίτσας και Ατρόμητο Αθηνών. Έκλεισε την καριέρα του το 2000.

Στα 13 χρόνια της επαγγελματικής του καριέρας αγωνιζόμενος σε συνολικά 9 συλλόγους των τριών εθνικών κατηγοριών, σημείωσε τα εξής στατιστικά:
* Α΄ Εθνική: 64 συμμετοχές, 10 γκολ
* Β΄ Εθνική: 149 συμμετοχές, 38 γκολ
* Γ΄ Εθνική: 114 συμμετοχές, 58 γκολ
* Σύνολο: 327 συμμετοχές, 106 γκολ

## Προπονητική καριέρα
Την προπονητική του καριέρα ο Παύλος Δερμιτζάκης την ξεκίνησε στον Εργοτέλη Ηρακλείου (Δ΄ Εθνική) την περίοδο 2001–02 διαδεχόμενος στη θέση αυτή τον Μύρωνα Σηφάκη, καταφέρνοντας να κερδίσει για την ομάδα την άνοδο στην Γ΄ Εθνική.

Συνέχισε σε μία άλλη ομάδα του Ηρακλείου, τον Π.Ο. Ατσαλένιου, τον οποίο επίσης ανέβασε από την Δ΄ Εθνική στην Γ΄ Εθνική. Παρά το γεγονός ότι η ομάδα του Π.Ο. Ατσαλένιου καθοδηγούμενη από τον Παύλο Δερμιτζάκη πραγματοποίησε πολύ καλές εμφανίσεις στην Γ΄ Εθνική (4η θέση το 2005–06, 3η θέση το 2006–07) διατηρώντας μάλιστα το αήττητο στην έδρα του, δεν κατάφερε να προβιβαστεί στη Β΄ Εθνική.

Τελικά πέτυχε την άνοδο με τον Διαγόρα Ρόδου από την Γ΄ Εθνική στη Β΄ Εθνική την περίοδο 2007–08, διατηρώντας και πάλι το αήττητο της έδρας για την ομάδα της Ρόδου. Συνέχισε στη Β΄ Εθνική με τον Διαγόρα Ρόδου, όμως στις 30 Νοεμβρίου 2009 παραιτήθηκε από τον πάγκο της ομάδας και τον Ιανουάριο του 2010 ανέλαβε τον ήδη υποβιβασμένο και χωρίς νίκη στη Super League Πανθρακικό, αντικαθιστώντας τον Αλμπέρ Καρτιέ και κατάφερε σε σύντομο χρονικό διάστημα να βελτιώσει την ομάδα και να πετύχει τις πρώτες νίκες της στο πρωτάθλημα.

Το καλοκαίρι του 2010 το όνομα του ακούστηκε για τον πάγκο του Π.Α.Ο.Κ., ο οποίος όμως αρχικά επέλεξε για τεχνικό τον Ιταλό Μάριο Μπερέτα. Όταν ο τελευταίος απομακρύνθηκε μετά το βασικό στάδιο της προετοιμασίας της ομάδας, ο Παύλος Δερμιτζάκης ανέλαβε τελικά την τεχνική ηγεσία, όμως στις 16 Οκτωβρίου του ίδιου έτους απομακρύνθηκε λόγω των τριών συνεχόμενων ηττών από τον Α.Ο. Ξάνθη (εκτός), τον Άρη Θεσσαλονίκης (εντός) και τον Παναθηναϊκό (εκτός).

Τον Ιανουάριο του 2011 ήρθε σε συμφωνία με την διοίκηση του Αστέρα Τρίπολης, όμως η συνεργασία του με τον αρκαδικό σύλλογο λύθηκε έπειτα από πέντε μήνες.

Στις 31 Οκτωβρίου 2012 ανέλαβε εκ νέου την τεχνική ηγεσία του Πανθρακικού στη Super League σε μια δύσκολη καμπή για την ομάδα, η οποία είχε μόλις 6 βαθμούς σε 8 αγωνιστικές, την οδήγησε ωστόσο όχι μόνο στην αποφυγή του υποβιβασμού αλλά και στην κατάληψη της καλύτερης θέσης στην μέχρι τότε ιστορία της. Κατάφερε μάλιστα να φθάσει μέχρι τα ημιτελικά του Κυπέλλου Ελλάδος όπου και αποκλείστηκε από τον Ολυμπιακό.

Το 2013 είχε ένα πέρασμα από την τεχνική ηγεσία του Ο.Φ.Η. ενώ τον Σεπτέμβριο του 2014 βρέθηκε στον πάγκο του Εργοτέλη Ηρακλείου, του συλλόγου στον οποίο ξεκίνησε την προπονητική του σταδιοδρομία, όμως αποχώρησε 3 μήνες αργότερα, τον Δεκέμβριο του ίδιου έτους.

Τον Ιανουάριο του 2015 ανακοινώθηκε η συμφωνία του με τον Π.Α.Σ. Λαμία, θέση από την οποία αποχώρησε στα τέλη Μαρτίου του ίδιου έτους.

Για την περίοδο 2021–22 βραβεύτηκε από τον ΠΣΑΠΠ ως καλύτερος προπονητής του 1ου ομίλου της Super League 2 με τον Ν.Π.Σ. Βέροια.

Τον Νοέμβριο του 2022 διαδέχτηκε τον Δημήτρη Ελευθερόπουλο στον πάγκο του Πανσερραϊκού. 

Για την περίοδο 2022–23 βραβεύτηκε από τον ΠΣΑΠΠ ως καλύτερος προπονητής του 1ου ομίλου της Super League 2 με τον Πανσερραϊκό τον οποίο ανέβασε στην Super League.

Tην αγωνιστική περίοδο 2023-2024 ήταν προπονητής της Α.Ε.Λ. τερματίζοντας στην δεύτερη θέση του 1ου ομίλου της Super League 2.

Tην αγωνιστική περίοδο 2024-2025 απολύθηκε από την Α.Ε.Λ. μια εβδομάδα πριν την έναρξη των αγωνιστικών υποχρεώσεων της ομάδας. Στις 20 Νοεμβρίου 2024 ανέλαβε προπονητής του Ηρακλή Θεσσαλονίκης. Με την ολοκλήρωση της σεζόν λύθηκε κοινή συναινέσει το συμβόλαιο του λόγο οικονομικών διαφορών. 

Λίγες μέρες αργότερα ανακοινώθηκε η συμφωνία του με τον Πανιώνιο Γ.Σ.Σ. διάρκειας δύο ετών. Απολύθηκε στις 7 Μαρτίου 2026 μετά την ήττα με 0-1 από την Καλαμάτα που σφράγισε την αποτυχία της ομάδας να πάρει την άνοδο στην Super League. 

## Προσωπική ζωή
Είναι κάτοχος του ανώτατου πτυχίου UEFA Pro, παντρεμένος και πατέρας 2 παιδιών.

## Παραπομπές


## Πηγές
* Δημήτρης Τσακίρης *Who is who 2001*, εκδόσεις Αθλότυπο, Αθήνα 2000, σελίδα 72, ISBN 960-7378-18-0
* Βιογραφικό του Παύλου Δερμιτζάκη

Κατηγορία:Έλληνες ποδοσφαιριστές
Κατηγορία:Έλληνες προπονητές ποδοσφαίρου
Κατηγορία:Επιθετικοί ποδοσφαιριστές
Κατηγορία:Ποδοσφαιριστές Γ΄ Εθνικής Ελλάδας
Κατηγορία:Ποδοσφαιριστές Φούτμπολ Λιγκ (Ελλάδα)
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Α.Σ. Αναγέννησης Καρδίτσας 1904
Κατηγορία:Ποδοσφαιριστές Α.Ο. Καβάλα
Κατηγορία:Ποδοσφαιριστές Αθηναϊκού
Κατηγορία:Ποδοσφαιριστές Ατρόμητου Αθηνών
Κατηγορία:Ποδοσφαιριστές Εργοτέλη
Κατηγορία:Ποδοσφαιριστές Π.Σ. Καλαμάτας
Κατηγορία:Ποδοσφαιριστές ΠΑΟΚ
Κατηγορία:Ποδοσφαιριστές Παναιγιάλειου
Κατηγορία:Προπονητές ποδοσφαίρου Διαγόρα Ρόδου
Κατηγορία:Προπονητές ποδοσφαίρου Εργοτέλη
Κατηγορία:Προπονητές ποδοσφαίρου ΠΑΟΚ
Κατηγορία:Προπονητές ποδοσφαίρου Πανθρακικού
Κατηγορία:Προπονητές ποδοσφαίρου ΟΦΗ
Κατηγορία:Προπονητές Σούπερ Λιγκ Ελλάδας
Κατηγορία:Προπονητές ποδοσφαίρου Π.Α.Σ Λαμίας
Κατηγορία:Προπονητές ποδοσφαίρου Αστέρα Τρίπολης
Κατηγορία:Προπονητές ποδοσφαίρου Ερμή Αραδίππου
Κατηγορία:Προπονητές ποδοσφαίρου Α.Ο. Καβάλα
Κατηγορία:Προπονητές ποδοσφαίρου Πανσερραϊκού
Κατηγορία:Προπονητές ποδοσφαίρου Α.Ε. Λάρισας
Κατηγορία:Προπονητές ποδοσφαίρου Ηρακλή Θεσσαλονίκης
Κατηγορία:Προπονητές ποδοσφαίρου Πανιωνίου